b'\n_START_ARTICLE_\nSigri\n_START_PARAGRAPH_\nSigri er en lille fiskerby n\xc3\xa6r det vestligste punkt af \xc3\xb8en Lesbos, i Gr\xc3\xa6kenland. Navnet kommer fra det gr\xc3\xa6ske ord for sikkerhed. Sigri har nemlig en sikker havn. Byen har ogs\xc3\xa5 en ruin af et tyrkisk fort fra 1746, der er bygget under den osmanniske bes\xc3\xa6ttelse. Fortet overv\xc3\xa5ger Sigri-bugten og den lange \xc3\xb8 Nissiopi, der d\xc3\xa6kker bugtens munding og giver l\xc3\xa6 for vinden. Havnen i Sigri er stor nok til store fart\xc3\xb8jer og endda f\xc3\xa6rger fra fastlandet. Men n\xc3\xa6sten al skibstrafik til Lesbos l\xc3\xa6gger til i Mytilini p\xc3\xa5 \xc3\xb8ens \xc3\xb8stlige side._NEWLINE_Der er flere restauranter. De fleste har ogs\xc3\xa5 fisk fra lokalomr\xc3\xa5det p\xc3\xa5 menuen._NEWLINE_Sigri er ogs\xc3\xa5 hjemby for Det Naturhistoriske Museum for Lesbos Forstenede Skov. Den Forstenede Skov ligger et par kilometer inde i landet \xc3\xb8st for Sigri, men der ogs\xc3\xa5 mange sm\xc3\xa5 og store forsteninger at se lige omkring Sigri._NEWLINE_Sigri ligger i den t\xc3\xb8rre ende af Lesbos, og det er sparsomt med vegetation og landbrug. Omr\xc3\xa5det er tyndt befolket, og der kommer ikke mange turister._NEWLINE_Der kan v\xc3\xa6re en del vind, men det er altid mulig at v\xc3\xa6lge en l\xc3\xa6 strand, en klit eller den l\xc3\xa6 ende af en strand. Sigri er endnu ikke opdaget af windsurfere._NEWLINE_Bystranden er en flot 180 grader stor bugt med gr\xc3\xa5t sand og er som regel b\xc3\xb8rnevenlig._NEWLINE_Omkring Sigri finder man de bedste sandstrande p\xc3\xa5 Lesbos. Der er seks gode sandstrande, hvor n\xc3\xb8genbadning er en mulighed inden for g\xc3\xa5afstand fra byen.'